ད་རྒྱུ་རྐྱེན་དུ་འཚོགས་ན་སྣང་ལ་མ་འཚོགས་ན་མི་སྣང་བས་སྒྱུ་མ་ཉིད་དོ། ཡང་འདི་ལྟར་བསམ་སྟེ། སེམས་རང་གི་ངོ་བོ་ལ་བརྟག་པའི་ཚེ་ཡང་། ཐོག་མ་འདི་ཙམ་ནས་བྱུང་། ད་ལྟ་འདི་ན་གནས། མཐར་འདི་བཞིན་འགག སྐད་ཅིག་གི་ཆ་ཤས་ཕྱེ་བའི་ཚེ། སེམས་སྐད་ཅིག་མ་དང་པོ་དང་། གཉིས་པ་གང་ལས་སྣང་བ་བྱུང་། རྒྱུ་རྐྱེན་གཞན་ལས་མ་བྱུང་ན། རྒྱུ་འབྲས་དུས་མཉམ་མམ། རྒྱུའི་དུས་ན་འབྲས་བུ་མེད། འབྲས་བུའི་དུས་ན་རྒྱུ་མེད་པ་སོགས་ལེགས་པར་བསམ་ན། རང་བཞིན་ནམ། ངོ་བོ་མ་རྙེད། མ་རྙེད་བཞིན་དུ་སྣང་བ་མི་འགག་པས་འདི་ཀ་རྒོད་བྲོ། སངས་རྒྱས་རྣམས་ཀྱིས་ཀྱང་། པྲ་ཏི་ཏྱ་ས་མུཏྤཱ་ད། ཅེས་བྱ་བ་ལས་གསུང་རྒྱུ་མེད་དོ། །དེའི་སྒྲ་བཤད་ན། སོ་སོ་བརྟེན་ཞིང་སྐྱེ་བ། ཞེས་སྒྲ་ཇི་བཞིན་པ་ལས་འབྱུང་ཡང་། སྔོན་གྱི་ལོ་ཙཱ་བ་ཆོས་ཀྱི་དེ་ཉིད་གཟིགས་པ་རྣམས་ཀྱི་རྟེན་ཅིང་འབྲེལ་པར་འབྱུང་བར་བསྒྱུར། དང་པོ་ནི། དཔེར་ན་རྒྱུ་ས་བོན་ཁོ་ན་ལས་འབྲས་བུ་མི་འབྱུང་། རྐྱེན་དྲོད་ཆུ་ལུད། སྐྱེས་བུའི་བརྩོལ་བ་རྣམས་རེ་རེ་ལས་ཀྱང་མི་འབྱུང་ན་ཡང་། བློ་རགས་པའི་ངོ་བོར། ས་བོན་ལས་མྱུ་གུ་སྡོང་བུ་ལོ་མ་མེ་ཏོག་འབྲས་བུ་སོགས་རིམ་པར་འབྱུང་ངོ་སྙམ་དུ་ཞེན་ཅིང་འཛིན། དེ་བཞིན་དུ་ཆོས་ཐམས་ཅད་ཀྱང་སྔ་མ་སྔ་མ་ལ་བརྟེན་ནས་ཕྱི་མ་ཕྱི་མ་འབྲེལ་ཞིང་འབྱུང་བ་ལྟར་སྣང་བ་ཙམ་ལ་རྟེན་འབྲེལ་ཟེར་ཏེ། སྐད་ཅིག་སྔ་མ་ལ་མ་བརྟེན་པར་ཕྱི་མ་མི་འབྱུང་། སྔ་མ་ཕྱི་མར་འཕོས་པ་ཡང་མ་ཡིན་ཏེ། དེས་མཚོན་ནས་བསྐལ་པ་སྔ་ཕྱི། སྐྱེ་བ་སྔ་ཕྱི། ལོ་སྔ་ཕྱི། དབྱར་དགུན། ཟླ་བ་སྔ་ཕྱི། ཞག་སྔ་ཕྱི། སྔ་དྲོ་དང་དགོང་མོ། །འཁོར་བ་དང་མྱང་འདས། སེམས་ཅན་དང་སངས་རྒྱས། རྡུལ་ཕྲན་སྔ་ཕྱི། ཤེས་པའི་སྐད་ཅིག་སྔ་ཕྱི་སོགས་ཤེས་བྱ་ཐམས་ཅད་ལ་བརྟག་ན་དེ་ཁོ་ན་ལྟར་གནས་པས་རྟེན་ཅིང་འབྲེལ་པར་འབྱུང་བའོ། །ཀུན་རྫོབ་ཏུ་དེ་ལྟར་ཡིན་ཀྱང་། དོན་ལེགས་པར་བསམ་ན་ཆོས་ཐམས་ཅད་བརྗོད་པ་དང་བྲལ་བ་ཡིན་ཏེ། དཔེས་མཚོན་ན་དབང་པོའི་བདེ་བའམ། ལོངས་སྤྱོད་ཀྱི་རླབས་ལྟ་བུའི་དུས་རང་གི་སེམས་ལ་སེམས་སུ་མྱོང་རྒྱུ་ཅིག་བྱུང་ཀྱང་། རྗེས་ལ་འདི་ལྟར་བྱུང་ཞེས་སྨྲ་མི་ཤེས་པ། དེ་བཞིན་དུ་ཆོས་ཀྱི་རང་བཞིན་འདི་ལྟར་རོ། །ཞེས་སངས་རྒྱས་ཀྱི་བརྗོད་པར་མ་ནུས་ན། གཞན་སོ་སོ་སྐྱེ་བོས་བརྗོད་ག་ལ་ཤེས། འདི་ཀ་ཆོས་ཐམས་ཅད་ཀྱི་ངོ་བོ་ཡིན་པས་གནས་ལུགས་ཡིན་ཞེས་བྱ། ཀུན་རྫོབ་སྣང་བའི་ཆ་ལ་བརྟག་ཤིང་དཔྱད་པས་མ་སྙེད་པ་དེ་ཀ་དོན་དམ། དོན་དམ་སྟོང་བཞིན་དུ་ཀུན་རྫོབ་ཀྱི་སྣང་བ་མི་འགགས་པས་བདེན་པ་གཉིས་ཟུང་འཇུག གསལ་བ་དང་སྟོང་པ་ལྷན་ཅིག་ཏུ་འབྱུང་བས་ལྷན་སྐྱེས། འཁོར་འདས་ཐམས་ཅད་ཞུ་བདེ་ལྷན་སྐྱེས་སྐད་ཅིག་མ་ཅིག་གི་ངོ་བོར་སྣང་བས་བདེ་ཆེན། ཡོད་མེད་གཉིས་ཀ་དང་། གཉིས་ཀ་མ་ཡིན་པའི་སྤྲོས་པས་དབེན་པས་སྤྲོས་མེད། ཤེས་བྱ་ཐམས་ཅད་མེ་ལོང་གི་གཟུགས་བརྙན་ལྟར་སྣང་བས་འོད་གསལ་ལོ། །གཟུང་འཛིན་གྱི་མཚན་མ་དང་བྲལ་བས་མཚན་མེད། རང་གི་ངོ་བོ་ཉམས་སུ་མྱོང་བས་ན་རང་རིག དམྱལ་བ་ནས་སངས་རྒྱས་ཀྱི་སའི་བར་གང་དུ་སོང་ཡང་རང་བཞིན་མི་འགྱུར་བས་འགྱུར་མེད། ཇི་ལྟ་བ་དང་ཇི་སྙེད་པའི་ཆོས་ཀུན་གྱི་རྣམ་པ་མ་འདྲེས་ཤིང་མཆོག་ཏུ་གསལ་བར་གཟིགས་པས་རྣམ་ཀུན་མཆོག་ལྡན། ཤེས་རབ་ཀྱིས་རོ་གཅིག་པར་རྟོགས་པས་གཉིས་མེད། ཤེས་བྱ་ཐམས་ཅད་བདེ་སྟོང་གི་ཡེ་ཤེས་ཀྱིས་རྒྱས་འདེབས་པས་ཕྱག་རྒྱ་ཆེན་པོ། ཕྲ་ཞིང་རྟོགས་པར་དཀའ་ལ་རྙོག་པ་མེད་པས་རབ་གསལ། གཤིས་ཅིར་ཡང་ངོས་བཟུང་མ་རྙེད་པས་སྟོང་ཉིད། འཁོར་འདས་ཐམས་ཅད་ངོ་བོ་དེ་ཁོ་ན་ལས་མ་འདས་པས་ཀུན་ཁྱབ། ཡིན་ལུགས་ཁོང་དུ་ཆུད་པས་ཡེ་ཤེས་སོ། །ཡང་འདི་ལྟར་བསམ་སྟེ། མདོར་ན་ཆོས་ཐམས་ཅད་རང་བཞིན་སྟོང་པ། མཚན་ཉིད་གསལ་བ། ངོ་བོ་ཟུང་འཇུག་ཡིན་ཐག་ཆོད་དོ་སྙམ་པའི་ངང་ལ་རྣམ་རྟོག་མ་སྐྱེས་བར་དུ་རྩེ་གཅིག་ཏུ་མཉམ་པར་གཞག འོག་འགྱུར་མི་འཆོར་བའི་དྲན་པ་བསྟེན། གསལ་ལེ། སིང་ངེ་། ཡེར་རེ། ཧྲིག་གེ འབོལ་ལེ། ལྷོད་དེ། སྦྲིང་ངེ་། སེམས་ལ་སེམས་ཀྱི་ལྟ་ཞིང་བཞག་གོ །དེ་ལྟར་རྣམ་རྟོག་གི་འཇུག་པ་ཞི་ནས། རྩེ་གཅིག་ཏུ་མེར་མེར་གནས་ཀྱང་རིག་པའི་རང་མདངས་མ་ཤར་བ་དང་། ཤེས་པའི་དངས་ཆ་མ་རྙེད་ན་ཞི་གནས་ལྟེངས་པོ་ཞེས་པ་རྣམ་རྟོག་ཁ་འཁྱིམས་པའི་ཞི་གནས་ཡིན་གྱི་མི་རྟོག་པར་ལྷག་གི་མ་སོང་བ་ཡིན་ནོ། །མི་རྟོག་པ་ལ་རྩེ་གཅིག་ཏུ་གནས་པའི་ངང་ལ་མར་མེ་རླུང་གི་བསྐྱོད་པ་ལྟར་ཤེས་པའི་རང་གདངས་ཐོན་ཏེ། གསལ་ལེ་སིང་ངེ་གནས་ན་ཉམས་སྣ་ཚོགས་སྐྱེ་བའི་ཞི་གནས་ཞེས་བྱ་སྟེ་ཐུན་གཅིག་ལ་སོགས་པའི་བར་དུ་བྱུང་ནའང་འོད་གསལ་གྱི་སྣང་བ་མི་སྐྱེ་མི་སྲིད་དོ། །གསུམ་པ་རྗེས་ཀྱི་བྱ་བ་ནི། མཉམ་གཞག་དེ་ལས་ལངས་ཏེ། སྤྱོད་ལམ་ལ་འཇུག་པ་འདོད་ན། འོ་ཆོས་རྣམས་ཀྱི་རང་བཞིན་ཟབ་མོ་མ་རྟོགས་པར། རང་གི་རང་སྡུག་ཏུ་འཇུག་པའི་སེམས་ཅན་འདི་རྣམས་ཞེ་ཐག་པ་ནས་སྙིང་རྗེ། འདི་ཐམས་ཅད་ཀྱི་རྣལ་འབྱོར་ཟབ་མོ་འདི་ལྟ་བུ་བསྒོམ་ཞིང་མྱུར་དུ་སངས་རྒྱས་ཐོབ་པའི་ཕྱིར་བསྔོ་བ་དང་སྨོན་ལམ་འདེབས་སྙམ། ངག་ཏུ། དགེ་བ་འདི་ཡིས་ནམ་མཁའི་མཐའ་ཀླས་པའི། །ལུས་ཅན་ཀུན་གྱི་བསོད་ནམས་ཡེ་ཤེས་ཚོགས། །མྱུར་དུ་བསྒྲུབས་ནས་ཚེ་འདི་ཁོ་ན་ལ། །རྡོ་རྗེ་འཛིན་པའི་ས་ལ་འཁོད་པར་ཤོག །དེ་ལྟའི་གོ་འཕང་དམ་པ་མ་ཐོབ་བར། །སྐྱེ་བ་ཀུན་ཏུ་དལ་འབྱོར་ལུས་བཟང་ལྡན། །ཚུལ་ཁྲིམས་ངུར་སྨྲིག་གོས་མཆོག་གཙང་མ་དང་། །བསླབ་གསུམ་རིན་ཆེན་རྒྱན་གྱིས་མཛེས་པར་ཤོག །རྒྱལ་བའི་ཆོས་ཚུལ་ཆུ་གཏེར་ཆེར་ཞུགས་ནས། །མང་དུ་ཐོས་ཤིང་བསམ་དང་བསྒོམ་པ་ཡི། །ཡིད་བཞིན་ནོར་བུ་བརྩོན་པའི་རྒྱལ་མཚན་རྩེར། །རྟག་ཏུ་ཉེར་བཀོད་སྐྱེ་དགུའི་ཕན་བདེ་ཤོག །མི་རྟག་འཁོར་བའི་ཆུ་སྲིན་གྱིས་སྐྲག་ཅིང་། །ལོང་མེད་འཆི་བདག་མུན་པའི་དམག་མཐོང་ནས། །རྙེད་དཀའ་འཇིག་པར་སླ་བའི་དལ་འབྱོར་རྟེན། །མི་དགེ་སྤོང་ཞིང་དགེ་ལ་བརྩོན་པར་ཤོག །རིགས་དྲུག་སེམས་ཅན་འདི་དག་ཐམས་ཅད་ཀྱང་། །སྐྱེ་བ་སྔ་མར་ཡང་ཡང་ཕན་བཏགས་པའི། །དྲིན་ཅན་ཕ་མར་ཤེས་ནས་བྱམས་པ་དང་། །སྙིང་ནས་བརྩེ་བའི་བསམ་པ་འབྱོངས་པར་ཤོག །ཕ་རོལ་ཕྱིན་པའི་ལམ་གྱི་རྩ་བ་མཆོག །བྱང་ཆུབ་སེམས་གཉིས་ནན་ཏན་བསྒོམ་པ་དང་། །གཞན་གྱི་སྡུག་བསྔལ་མ་ལུས་བདག་སྨིན་ནས། །རང་གི་བདེ་དགེ་གཞན་ལ་གཏོང་བར་ཤོག །ཁྱད་པར་དུས་གསུམ་རྒྱལ་བའི་བགྲོད་གཅིག་ལམ། །རྨད་བྱུང་རྡོ་རྗེ་ཐེག་ལ་རབ་དད་པས། །རྡོ་རྗེ་འཆང་ཆེན་དཔལ་ལྡན་བླ་མ་ལ། །དཀྱིལ་འཁོར་ཆེན་པོར་དབང་བཞིས་སྨིན་པར་ཤོག །དབང་གི་སྨིན་ནས་གྲོལ་བར་བྱེད་པའི་ལམ། །སྣང་བ་ལྷ་བསྒོམ་དྲག་པ་སྔགས་སུ་འཆར། །སེམས་ཀྱི་ཉམས་སྣང་འཆར་སྒོ་ཅི་ཤར་ཀྱང་། །ཟུང་འཇུག་ཕྱག་རྒྱ་ཆེན་པོ་རྟོགས་པར་ཤོག །བར་ཆད་སེལ་ཞིང་དངོས་གྲུབ་ཀུན་གྱི་གཞི། །ཟབ་མོ་ལམ་མཆོག་བླ་མའི་རྣལ་འབྱོར་འདི། །ཐེ་ཚོམ་ཡིད་གཉིས་སྤངས་ཏེ་རྩེ་གཅིག་བསྒོམ། །བྱིན་རླབས་རྟགས་མཚན་འཕྲལ་དུ་འབྱུང་བར་ཤོག །མཉམ་པར་གཞག་ཚེ་འཁོར་འདས་ཆོས་རྣམས་ཀུན། །རང་རིག་འོད་གསལ་རིག་པ་སྐད་ཅིག་མ། །ཉམས་སུ་མྱོང་ཞིང་ངོ་བོ་བརྗོད་དང་བྲལ། །བདེ་སྟོང་དབྱེར་མེད་མངོན་སུམ་རྟོགས་པར་ཤོག །རྗེས་ཐོབ་ཀུན་དུ་ལུས་ཀྱི་མི་དགེ་བ། །སྲོག་གཅོད་རྐུ་དང་འཁྲིག་པའི་ལས་སྤོང་ཞིང་། །བླ་མའི་ཆེད་དུ་ལུས་སྲོག་གཏོང་ཕོད་པས། །སྐུ་ཡི་དམ་ཚིག་མི་ཉམས་བསྲུང་བར་ཤོག །ངག་གི་བརྫུན་དང་ཕྲ་མ་ཚིག་རྩུབ་དང་། །ངག་འཁྱལ་སྤོང་ཞིང་བླ་མའི་ཡོན་ཏན་དང་། །བསྟོད་པ་སྙན་གྲགས་བརྗོད་ཅིང་སྔགས་བཟླས་པས། །གསུང་གི་དམ་ཚིག་མི་ཉམས༞ །བརྣབ་སེམས་གནོད་སེམས་ལོག་པར་ལྟ་བ་སོགས། །ཡིད་ཀྱི་མི་དགེ་སྤོང་ཞིང་བླ་མ་འདི། །སྙིང་ནས་སངས་རྒྱས་དངོས་ཡིན་བསམ་པ་ཡིས། །ཐུགས་ཀྱི་དམ་ཚིག་མི་ཉམས་བསྲུང་བར་ཤོག །བདག་གི་ལུས་སྲོག་ལོངས་སྤྱོད་དུས་གསུམ་གྱི། །དགེ་ཚོགས་ཇི་སྙེད་བླ་མའི་ཕྱོགས་སུ་གཏོང་། །ཁོང་ཡུས་ང་རྒྱལ་ཁྱད་གསོད་མི་བསྒོམ་པར། །བླ་མའི་ཐུགས་དགོས་མ་ལུས་སྒྲུབ་པར་ཤོག །སྐུ་གསུང་ཐུགས་ཀྱི་མཛད་སྤྱོད་རྣམ་ཐར་ལ། །སྐྱོན་གྱི་རྣམ་པ་འགའ་ཡང་མི་རྟོག་ཅིང་། །རྨད་བྱུང་རྒྱལ་བའི་མཛད་པ་ཤ་སྟག་ཏུ། །ལེགས་པར་ཤེས་ཤིང་ཡིད་ཆེས་སྐྱེ་བར་ཤོག །མདོར་ན་བླ་མ་མཉེས་པའི་ཐབས་འཚོལ་ཞིང་། །མི་མཉེས་འགྱུར་བའི་ལས་སྒྲིབ་ཀུན་སྤངས་ཏེ། །འབྲལ་མེད་སྙིང་གི་དཀྱིལ་དུ་རྟག་བརྟེན་ནས། རྣམ་པ་ཀུན་དུ་མི་གཡེལ་རྗེས་འཛིན་ཤོག །ཀུན་རྫོབ་བླ་མ་སངས་རྒྱས་ཀུན་གྱི་དངོས། །དོན་དམ་བླ་མ་འཁོར་འདས་ཀུན་ལ་ཁྱབ། །རང་རིག་བླ་མ་རང་སེམས་གདོད་མའི་མགོན། །སྣང་སྲིད་བླ་མའི་ངོ་བོར་རྟོགས་པར་ཤོག །སྐྱེ་བ་འདི་དང་ཇི་སྲིད་སངས་རྒྱས་བར། །རྡོ་རྗེ་འཆང་ཆེན་དཔལ་ལྡན་བླ་མ་མཆོག །ནམ་ཡང་འབྲལ་མེད་དད་པས་རབ་བརྟེན་ཅིང་། །ཞལ་གྱི་བདུད་རྩིས་རྟག་ཏུ་འཚོ་བར་ཤོག །ཆོས་མཐུན་འབྱོར་པས་ཚེ་རིང་གནས་པ་དང་། །བྱང་ཆུབ་སེམས་མཆོག་རིམ་གཉིས་རྣལ་འབྱོར་སོགས། །རྩེ་གཅིག་ཟབ་མོའི་ཏིང་འཛིན་བསྒོམ་པ་ལ། །བར་ཆད་མེད་ཅིང་མཐུན་རྐྱེན་རྒྱས་པར་ཤོག །གནས་སྐབས་ཀུན་དུ་དམ་པའི་ཆོས་སྤྱོད་ཅིང་། །རང་རྒྱུད་གྲོལ་ནས་མར་གྱུར་སྐྱེ་དགུ་རྣམས། །སྐལ་བ་ཇི་བཞིན་རྣམ་གྲོལ་ལམ་བསྟན་ནས། །ཡོངས་སུ་སྨིན་ཅིང་གྲོལ་བར་བྱེད་གྱུར་ཅིག །གཙུག་གི་ནོར་བུ་བླ་མའི་ཐུགས་རྗེ་དང་། སྐྱབས་གནས་བསླུ་བ་མེད་པའི་བདེན་པ་དང་། །རྡོ་རྗེས་ཆོས་སྐྱོང་ནུས་མཐུ་དཔག་ཡས་པས། །བསམ་པ་ཇི་བཞིན་རྟག་ཏུ་འགྲུབ་གྱུར་ཅིག །ཅེས་བསྔོ་བ་དང་སྨོན་ལམ་རྣམ་པར་དག་པས་རྒྱས་བཏབ་སྟེ། སྤྱོད་ལམ་ཐམས་ཅད་དུ་བླ་མའི་ཞབས་ཏོག་དང་ཕྲིན་ལས་ཅི་འགྲུབ་ཀྱི་དགེ་བའི་བྱ་བ་ལ་འབད་ཅིང་སྒྱུ་མ་ལྟ་བུར་རང་གཞན་གྱི་དོན་བྱ་བ་དང་། མཆོད་རྫས་དམན་པ་རྣམས་བསྡུས་ཏེ་ཆོས་མཐུན་གྱི་སྤྱོད་པས་ཅི་བདེར་རྒྱུའོ། །དུས་གསུམ་རྒྱལ་བས་གསུངས་པའི་ཆོས་ཚུལ་དཔག་ཡས་ལས། །རབ་ཟབ་རྡོ་རྗེ་ཐེག་པའི་ཉེ་ལམ་ཀུན་གྱི་གཙོ། །རྨད་བྱུང་རྡོ་རྗེ་སློབ་དཔོན་ལ་བརྟེན་བླ་མ་ཡི། །རྣལ་འབྱོར་མཆོག་འདི་ཐོས་ཤིང་རྟག་ཏུ་འབད་པར་རིགས། །གསང་ཆེན་རྒྱུད་སྡེའི་ཆུ་གཏེར་ཆེན་པོ་ལས། །བསླུ་མེད་རྗེ་བཙུན་མཆོག་གི་དེད་དཔོན་གྱིས། །མན་ངག་ནོར་བུའི་ཕྲེང་བ་རབ་བླངས་པ། །ཀུན་གྱི་གཙུག་ཏོར་རྣལ་འབྱོར་འདི་ཡིན་ནོ། །སངས་རྒྱས་བསྟན་པ་རིན་ཆེན་རྙེད་དཀའ་ཞིང་། །མི་ལུས་ཐོབ་ཀྱང་ཆོས་དང་མཇལ་བ་དཀའ། །ཆོས་ཀྱི་ནང་ནས་གསང་ཆེན་རྒྱ་མཚོའི་བཅུད། །རྣལ་འབྱོར་མཆོག་འདི་ཐོས་པ་ཤིན་ཏུ་དཀའ། །ཐོས་ཀྱང་ཡིད་ཆེས་ཉིན་མོའི་སྐར་མ་ཙམ། །ཡིད་ཆེས་ན་ཡང་མང་པོའི་ཚུལ་གྱིས་ཁེངས། །ཐོས་པའི་ཆང་གི་མྱོས་ཤིང་རིགས་པ་ཡི། །ཀུན་ཏུ་དྲེགས་ཤིང་རྣམ་པར་སྒྱིངས་པས་ན། །ཡིད་བཞིན་ནོར་བུ་མཆོག་འདི་སྤངས་སུ་དོགས། །མ་སྤངས་ན་ཡང་སྙོམས་ལས་ལེ་ལོའི་བདུད། །ཆེན་ཆེར་འཕེལ་བས་བཏང་སྙོམས་བཞུགས་པ་ལས། །སྒྲུབ་པའི་རྒྱལ་མཚན་འཛིན་པ་ཆེས་རབ་དཀོན། །འགའ་ཞིག་གཞན་དོན་ལྟར་སྣང་བདུད་ཀྱིས་འཁྱེར། །ལ་ལ་བཅོལ་ཆུང་མན་ངག་མིག་དང་བྲལ། །ཁ་ཅིག་སྙིང་པོའི་དོན་གྱི་བརྡ་མི་གོ །གཞན་དག་ཆགས་སྡང་འཁྲུལ་པས་དྲི་མས་གོས། །ཀྱེ་མ་དང་ནི་སྙིགས་མ་ལྔ་བདོའི་དུས། །དལ་འབྱོར་ཆུད་ཟོས་སྟོང་ལོག་མ་བྱེད་པར། །འཁོར་བའི་སྡུག་བསྔལ་མི་རྟག་དྲན་བྱོས་ལ། །སྙོམས་ལས་ཕྱི་ཤོལ་བདུད་ཀྱི་མ་འཁྱེར་བར། །མི་ཚེ་ཐོས་པར་བསྐྱལ་ཀྱང་གོ་དོན་ཆུང་། །དེ་བས་སྙིང་པོའི་དོན་མཆོག་བླ་མ་བསྟེན། །ཟབ་དགུ་ཉོན་ལ་ཉམས་ལེན་གཅིག་ལ་དྲིལ། །རྣམ་གྲངས་མང་ཀྱང་དགོས་དུས་ཕན་མི་ཐོགས། །ཁ་བཤད་ཆོས་ཀྱིས་བར་དོའི་འཕྲང་མི་ཁེགས། །ཉམས་མྱོང་མེད་ན་འཆི་ཁར་ཙབ་ཙོབ་ལྡང་། །གནད་གཅིག་མ་ཟིན་ཅལ་ཅོལ་མང་པོས་བསྡུ། །དེས་ན་ཚེ་འདིའི་འདུན་མ་བློས་བཏང་ནས། །རྣལ་འབྱོར་ཟབ་མོ་འདི་ལ་ནན་ཏན་གྱིས། །ཡེངས་མེད་བརྗོད་མེད་བླ་མ་སྤྱི་བོར་བསྒོམ། །ཁ་ཙམ་མིན་པར་སྙིང་ནས་ཡང་ཡང་སོམས། །དམྱལ་བར་སོང་ཡང་རེ་ས་གཞན་མེད་སྙམ། །སྙིང་ནས་དད་གུས་ཁ་ཞེ་མཐུན་བྱས་ན། །ནམ་ཡང་མི་བསླུ་ཐུགས་རྗེས་མྱུར་བཟུང་ནས། །བདེ་ཆེན་མཆོག་གི་གནས་སུ་འདྲེན་པར་ངེས། །འདི་བརྩམས་དགེ་བ་ཀུནྡའི་ཕུང་པོ་ལྟར་དཀར་གང་ཐོབ་དེས། །སྐྱེ་དགུ་མཐའ་དག་སྡུག་བསྔལ་རྒྱ་མཚོ་ཆེ་ལས་རབ་བསྒྲལ་ཏེ། །བླ་མེད་རྡོ་རྗེ་ཐེག་པའི་ས་དང་ལམ་རྣམས་རིམ་གྱིས་མྱུར་བགྲོད་ནས། །བཅུ་གསུམ་རྡོ་རྗེ་འཛིན་པའི་རྣམ་གྲོལ་ཡེ་ཤེས་བདེ་བ་ཆེ་ལ་འགོད་གྱུར་ཅིག །ཅེས་པ་འདི་ནི་ལ་སྟོད་ལྷོའི་ས་སྐྱོང་ནུས་ལྡན་མིའི་དབང་པོ་ཤྲཱི་གུ་རུ་རཏྣ་བྷ་ཏྲའི་གསུང་གི་བསྐུལ་བས་རྒྱན་བྱས་ཤིང་གཞན་ཡང་དོན་གཉེར་འགའ་ཡིས་བསྐུལ་ནས། དཔལ་ས་སྐྱ་ལོ་ཙཱ་བ་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་ས་གླང་གི་ལོ་ཆུ་སྟོད་ཟླ་བའི་ཉེར་ལྔ་ལ་དཔལ་བྱས་འགྱུར་རྡོ་རྗེའི་རི་ཁྲོད་དུ་བརྩམས་པའི་ཡི་གེ་པ་ནི་ཙནྟྲ་ཀཱིརྟིའོ། །ཉམས་ལེན་བསྡུས་པ་ཁོ་བོས་ལོགས་ན་བྲིས་ཡོད།། །།ཨེ་ཝཾ།། །།

ས་ལོ་ཆེན་པོ་འཇམ་དབྱངས་ཀུན་དགའ་བསོད་ནམས།
བླ་མའི་རྣལ་འབྱོར་དང་མཆོད་པའི་ཆོ་ག་རྒྱས་པ།